রাজ্যের বিভিন্ন প্রকল্পের প্রভাবে মাধ্যমিকে বাড়ছে মহিলা পরিক্ষার্থী!

পশ্চিম বর্ধমান: মাধ্যমিক পরীক্ষা (Madhyamik Examination) শুরু হওয়ার পর থেকেই রাজ্যের বিভিন্ন পরীক্ষা কেন্দ্র পরিদর্শনে যান মধ্যশিক্ষা পর্ষদের (WBBSE) সভাপতি অধ্যাপক রামানুজ গঙ্গোপাধ্যায় (Ramanuj Gangopadhyay)। বৃহস্পতিবার তিনি আসানসোলের (Asansol) গড়াই রোডে অবস্থিত মনিমেলা গার্লস হাই স্কুলে পরিদর্শন করেন। এরপর সাংবাদিকদের সঙ্গে আলাপচারিতায় তিনি জানান, রাজ্যে মুখ্যমন্ত্রীর বিভিন্ন প্রকল্পের ফলে মাধ্যমিক পরীক্ষায় ছাত্রীর সংখ্যা উল্লেখযোগ্যভাবে বৃদ্ধি পেয়েছে।

সাংবাদিকরা পশ্চিম বর্ধমান জেলায় ছাত্রীদের অনুপস্থিতির হার তুলনামূলক বেশি হওয়ার বিষয়ে প্রশ্ন করলে অধ্যাপক গঙ্গোপাধ্যায় জানান, রাজ্যের অন্যান্য জেলায় এই হার যথেষ্ট উঁচুতে রয়েছে। তিনি বলেন, “মুখ্যমন্ত্রী মমতা বন্দ্যোপাধ্যায়ের নেতৃত্বে মেয়েদের জন্য বেশ কিছু গুরুত্বপূর্ণ প্রকল্প চালু করা হয়েছে, যার ফলে মাধ্যমিক পরীক্ষায় ছাত্রীর সংখ্যা বাড়ছে।” তবে পশ্চিম বর্ধমান জেলার অনুপস্থিতির বিষয়টি নিয়ে তিনি কোনো চূড়ান্ত মন্তব্য করতে চাননি। তিনি বলেন, “পরীক্ষার শেষে আমরা এই বিষয়টি বিশদে খতিয়ে দেখব এবং প্রয়োজনীয় পদক্ষেপ নেওয়া হবে।”

আরও পড়ুন: সকালে নামল আঁধার, কলকাতা-সহ জেলায় জেলায় বজ্রবিদ্যুৎ-সহ ঝড়বৃষ্টি

উল্লেখ্য, রাজ্যে ছাত্রীর সংখ্যা বৃদ্ধির পেছনে কন্যাশ্রী, রূপশ্রী, সবুজসাথীর মতো প্রকল্পগুলির ভূমিকা অত্যন্ত গুরুত্বপূর্ণ বলে মনে করছেন বিশেষজ্ঞরা। কন্যাশ্রী প্রকল্পের মাধ্যমে ছাত্রীদের পড়াশুনা চালিয়ে যাওয়ার জন্য আর্থিক সহায়তা দেওয়া হয়। এর ফলে মাধ্যমিক ও উচ্চ মাধ্যমিক পরীক্ষায় মেয়েদের উপস্থিতি বৃদ্ধি পেয়েছে। পাশাপাশি, সবুজসাথী প্রকল্পের মাধ্যমে সাইকেল বিতরণও ছাত্র-ছাত্রীদের স্কুলে যাওয়ার ক্ষেত্রে সহায়ক ভূমিকা পালন করেছে।